مينيماليزم

لمينيماليزم هو واحد الحركة فنية لي بدات فترة ما بعد الحرب ف الفن الغربي. هاد الحركة كتعتابر رد فعل على التعبيرية التجريدية و الحداثة، وكانت السباقة للفن المعاصر "ما بعد المينيمال" لي كيطور ولا كيعكس اهداف المينيماليزم الاصلية. و الهدف الرئيسي ديال المينيماليزم هو باش يحيدو التصورات التقليدية ديال الفن من خلال التركيز على اهمية العمل الفني بحد داتو، ولا التجربة لي كيعيشها المشاهد مع هاد العمل الفني، باقل تدخل ممكن من الفنان. ومن بين الفنانين المشهورين لي مرتابطين بالمينيماليزم كاين دونالد جود، اڭنيس مارتن، دان فلاڤين، كارل اندري، روبرت موريس، ان ترويت و فرانك ستيلا. هاد الاسلوب الفني كيتميز بالبساطة والتجريد، و كيحاول يوصل للجوهر ديال الشي بلا زيادات ولا تعقيدات زايدة يعني كايخلي غير المهم. المينيماليزم فالموسيقى غالبا كيتميز بالمعاودة و التغيير التدريجي، بحال الاعمال ديال لا مونت يونڭ، تيري رايلي، ستيڤ رايش، فيليپ ڭلاس، جوليوس ايستمان و جون ادامز. هاد المصطلح تستعمل حتى باش يوصفو المسرحيات و الروايات ديال صامويل بيكيت، والافلام ديال روبيرت بريسون، و القصص ديال رايموند كارڤر، و التصاميم ديال الطونوبيلات ديال كولين تشاپمان. فهاد السنين اللخرة، المينيماليزم ولى كيتستعمل باش يوصف اي حاجة ولا اي شخص لي كيركز غير على الاساسيات و كيحيد كولشي لي زايد. الفنون البصرية. المينيماليزم في الفن البصري، اللي كيتسمى حتى "الفن الادنى"، "الفن الحرفي" و"فن الابجدية"، كيشير لواحد الحركة خاصة ديال الفنانين لي بانت ف نيويورك ف لبدية ديال الستينيات ك رد فعل على التعبيرية التجريدية. من الامثلة ديال الفنانين لي خدمو فالرسم و المرتابطين ب المينيماليزم كاين ناسوس دافنيس، فرانك ستيلا، كينيث نولاند، ال هيلد، الزوورث كيلي، روبرت رايمان و غيرهم؛ اما ف النحت فا كاين دونالد جود، دان فلاڤين، داڤيد سميث، انطوني كارو و غيرهم. المينيماليزم فالرسم كيتميز ب تخدام الحواف لماضية، و الخطوط المستقيمة، و الاشكال البسيطة، و التركيز على جوج ابعاد. المينيماليزم ف النحت كيتميز ب الاشكال الهندسية البسيطة لي غالباً كتصنع من مواد صناعية بحال الپلاستيك، المعدن، الالومنيوم، لبيطون، والفيبرڭلاص؛ هاد المواد عادةً كتبقى خام ولا كاتصبغ بلون واحد. المينيماليزم كان جزئياً رد فعل ضد الذاتية التصويرية ديال التعبيرية التجريدية لي كانت مهيمنة ف مدرسة نيويورك خلال الاربعينات و الخمسينات. المينيماليزم ف الفن البصري بشكل عام. ف معنى اوسع، المينيماليزم كاستراتيجية بصرية كيمكن نلقاوه فالتجريدات الهندسية ديال الرسامين المرتبطين بحركة الباوهاوس، و ف اعمال كازيمير ماليڤيتش، پيت موندريان و فنانين اخرين مرتبطين بحركة دي ستايل "De Stijl"، و حركة البنائية الروسية، و ف عمل النحات الروماني كونستانتين برنكوشي. الحرْفية. مايكل فرايد سمى لفنانين ديال المينيماليزم "حرْفيين"، و خدّم الحرْفية كمصطلح احتقاري بسباب موقفو بلي الفن خاصو يقدم تجربة متعالية مع استعارات، رمزية، و تنميق. على حساب وجهة نظر فرايد (المثيرة للجدل)، الفن الحرْفي محتاج ل مشاهد باش يصادق عليه كا فن: "حاجة ف واحد لحالة" كاتولي فن غير ف عينين المشاهد. مثلاً، بالنسبة للمنحوتة العادية موقعها الفعلي ما كيهمش، و حالتها كعمل فني كتبقى حتى ايلا ما شافها حد. اما قطع دونالد جود (شوف التصويرة)، فهي مجرد حوايج گالسة ف شمس الصحرا كتسنى شي زاير يكتشفها و يقبلها كا فن. التصميم، المعمار، والفضاءات. مصطلح المينيماليزم كيستعمل حتى على ود وصف اتجاه ف التصميم و المعمار، حيث الموضوع كيتقلص ل عناصرو الضرورية. المصممين المعماريين المينيماليين كيركزو على التخدام الفعال ديال لفضاء لخاوي، الالوان المحايدة و تحياد الديكور. مع التركيز على المادية، الملمس، النسيج، الوزن و الكثافة. المعمار المينيمالي ولا مشهور ف اللخر ديال الثمانينات ف لندن و نيويورك، حيث المهندسين المعماريين و لمصممين د الازياء تعاونو فالبوتيكات باش يحققو البساطة، ب تخدام العناصر البيضا، التضوية الباردة، و المساحات الكبيرة مع اثاث قليل و عناصر ديكور محدودة. اعمال لفنانين ديال دي ستايل "De Stijl" كاتعتابر مرجع رئيسي: دي ستايل وسعات افكار التعبير من خلال التنظيم الدقيق ديال لعناصر الاساسية بحال الخطوط و المستويات. التصميم المينيمالي تاثر بشكل كبير ب لمعمار الجاپوني التقليدي. كاين ملاحظين لي كيوصفو ظهور المينيماليزم كا رد فعل على الصداع و لفوضى د الحياة الحضرية. ف الجاپون، مثلاً، المعمار المينيمالي بدا كايكتاسب شعبية ف الثمانينات ملي مدونها عرفات توسع سريع و تزايد سكاني. التصميم كان كيتعتابر كعلاج لـ"الحضور الطاغي ديال حركة المرور، الاعلانات، تداخل مقاييس المباني، و الطرقان المفروضة. " المفاهيم و عناصر التصميم. مفهوم المعمار المينيمالي هو تجريد كولشي ل جوهرو الاساسي و تحقيق البساطة. الفكرة ماشي خاوية ڭاع من الزخرفة، ولكن كل الاجزاء و التفاصيل و الوصلات كاتعتابر مختزلة لمرحلة حيث ما يمكن لحد يحيد اي حاجة اخرى باش يحسن التصميم. التاثيرات من التقاليد الجاپونية. فكرة البساطة كتبان ف شلّا ثقافات، خاصةً الثقافة الجاپونية التقليدية و فلسفة البوذية الزن. الجاپونيين كيحولو ثقافة الزن ل عناصر جمالية و تصميمية لمبانيهم. هاد الفكرة ف المعمار اثرات على المجتمع الغربي، خاصةً ف امريكا من النص د القرن 18. المعماريين المينيماليين و اعمالهم. المعماري الجاپوني المينيمالي تاضاو انضو كينقل الروح الجاپونية التقليدية و نظرتو الخاصة للطبيعة ف اعمالو. مفاهيم التصميم عندو هي المواد، الهندسة النقية و الطبيعة. عادةً كيخدم لبيطون ولا الخشب الطبيعي و الشكل الهيكلي الاساسي باش يحقق التقشف و الشعا ديال الضو فالفضاء. المعماريين ديال البساطة و اعمالهم. المهندس المعماري الجاپوني تاضاو انضو كيعبّر على الروح التقليدية الجاپونية و كيفاش كيشوف الطبيعة ف اعمالو. المفاهيم ديالو فالديزاين هما: المواد، الهندسة البسيطة، و الطبيعة. كيتعامل بزاف مع لبيطون و الخشب الطبيعي، و كيركز على اشكال بنيوية بسيطة باش يخلق البساطة و شعا الضو ف المساحة. كيحاول ديما يدير حوار بين البلاصة و الطبيعة باش يخلق علاقة و نظام بين البنايات و البيئة اللي كاينة فيها. الاعمال ديالو و كيفاش كيترجم المبادئ الجمالية الجاپونية عندها تاثير كبير ف المعمار الجاپوني. مهندسة معمارية جاپونية اخرى، كازويو سيجيما، كاتخدم بوحدها و مرات مع ريوي نيشيزاوا ف تعاون ب اسم سانا (SANAA). خداماتهم كيقدمو البنايات الايقونية ديال البساطة الجاپونية. كازويو مشهورة بالتصاميم ديالها اللي كاتعتمد على اللون البيض، العناصر الرقيقة و البسيطة، و جاج كيخلق طابع خاص ديال البساطة. من بين الاعمال ديالها متحف نيويورك الجديد (2010) ف مدينة نيويورك، و "الدار الصغيرة" (2000) ف كيوطو، و "الدار اللي ضاير بيها شجر البرقوق" (2003) ف كيوطو. ف بناية "ڤيترا كونفرينس پاڤيليون" ف ڤايل ام راين "Weil Am Rhein"، 1993، المفاهيم كانت باش تخلق علاقة بين البناية، حركة الانسان، البلاصة و الطبيعة. هادشي هو مبدا اساسي ف البساطة اللي كتحاول تدير حوار بين البناية و الموقع. التصميم ديال البناية كيستعمل اشكال بسيطة بحال الدائرة و المستطيل باش يخلق توازن بين الفضاء الداخلي و الطبيعة. ف المدخل، كاين سرجم كبير كيطّل على برّا، و هادشي كيزيد ف البساطة و الهدوء اللي كايعبر عليه المعمار. جون پاوصون مهندس معماري بريطاني؛ المفاهيم ديالو فالديزاين هما الروح، الضو، و النظام. كيامن بلي تبسيط الفضاء الداخلي و تحياد الزحام كيخلق وضوح و غنى ف البساطة عوض لخوا. كيستعمل المواد الطبيعية حيث كيعجبو العمق و الجودة ديالها. و تاثر بزاف ب فلسفة الزن الجاپونية. مشروع "بوتيك كالڤين كلاين ماديسون اڤنيو" ف مدينة نيويورك (1995-1996) كيعبر على الافكار ديال كالڤين كلاين ف الموضة. التصاميم الداخلية ديال جون پاوسون كانت باش تخلق البساطة و السلام ف الفضاء. ستعمل الارضية بالحجر و لحيوطا البويض باش يخلق الانسجام ف الفضاء، و حاول يخبي العناصر اللي كاتشوش بحال التكييف و التضوية باش يعطي احساس بالنقا. البرتو كامپو بايسا، مهندس معماري صبليوني، كيوصف الخدمة ديالو ب المعمار الاساسي. كيامن بالضو، الفكرة و الفضاء. الضو مهم بزاف باش يخلق علاقة بين الناس و البناية. الافكار كاتلبي الوظيفة و السياق ديال الفضاء، الاشكال و البني. الفضاء كيتشكل بالاشكال الهندسية البسيطة باش يتفادى الزخرفة اللي ما عندهاش دور اساسي. الادب. الادب ديال التبسيط كيتّميز ب القلة ف لكلام و الاهتمام ب وصف لحوايج بلا تكليف. الكتّاب اللي كيديرو هاد النوع ديال الادب كيتجنبّو ستعمال الاحوال و كيخليو السياق يشرح المعنى. القُرّاء خاصهم يشاركُو ف صنع القصة، يعني يختارو الجوانب اللي غادي يمشيو معاها بناءً على التلميحات و الايحاءات، بلا ما يطلبو التعليمات من الكاتب. المهندس النمساوي و المفكر ادولف لوس كان هو اللي كتب على التبسيط ف الادب للمرة اللولة ف"Ornament and Crime". من الناس اللي كانو سابقين فهاد النوع ديال الادب كاين ستيفن كرين و ارنست هيمينڭواي. القصص البوليسية اللي كانو كايديرو ف الربعينات، بحال جيمس م. كين و جيم طومسون، ستعملو اسلوب بسيط ف النصوص و كانو ناجحين بزاف؛ كاين اللي كايعرف هاد الاسلوب كنوع من التبسيط الادبي. وحدة خرة من هاد النوع ديال الادب طلعات كردّ فعل على لميطا-تعاويد اللي كان ف الستينات و السبعينات (جون بارث، روبيرت كوڤر، و ويليام ه. گاس). هاد الكتّاب حتى هوما ما كانوش كيكثرُو فالشرح وبقاو محافظين على المسافة النفسية بيناتهم و بين الموضوع. من بين الكتّاب اللي كيتصنفو ف هاد النوع ولا اللي عتابرو راسهم مينيماليين ف فترة معينة ف حياتهم الادبية كاينين: ريمن كارڤر، ان بيتي، بريت ايستون ايليس، تشارلز بوكوڤسكي، ك. ج. ستيڤنس، امي هيمپل، و بوبي ان. الموسيقى. مصطلح "الموسيقى البسيطة" تدار فـ جوايه عام 1970 على يد مايكل نايمان انطلاقا من مفهوم البساطة اللي كان من قبل مطبّق فـ الفنون البصرية. بشكل ادق، فـ عام 1968 فـ تقييم فـ "The Spectator"، نايمان ستعمل هاد المصطلح باش يوصف قطعة ديال الپيانو ديال 10 دقايق من تاليف الموسيقي الدنماركي هينينڭ كريستيانسن، مع شي قطع خرين ما مسمّينش عزفوهم شارلوت مورمان و نام جون پايك فـ معهد الفنون المعاصرة فـ لندن. ولكن الجذور ديال الموسيقى البسيطة قديمة. فـ فرنسا، ايڤ كلاين allegedly conceived السيمفونية ديالو "Monotone Symphony" (بالرسمي "The Monotone-Silence Symphony") ما بين 1947 و 1949 (ولكن العرض اللول كان غير فـ 1960)، و هيا قطعة كاتشمل نوطة وحدة مدتها 20 دقيقة متبوعة بـ 20 دقيقة ديال السكات. الفيلم و السينما. فـ عالم الفيلم، البساطة كاترتبط غالبا ب المخرجين بحال روبير بريسون، شانتال اكرمان، كارل تيودور دراير، و ياسوجيرو ؤزو. الافلام ديالهم كاتحكي عادة قصص بسيطة بـ ستعمال كاميرا نيشان و بدون بزاف ديال الموسيقى التصويرية. پول شرايدر سمّى هاد النوع ديال السينما: "سينما متجاوزة". فـ الوقت الحالي، الالتزام ب صناعة الافلام البسيطة كيبان فـ حركات سينمائية بحال دوݣمي 95، مامبلكور، و الموجة الرومانية الجديدة. كيتعتابرو عباس كياروستامي، ايليا سليمان، و كيلي رايشاردت مخرجين ديال افلام بسيطة. لمينيماليين – جوشوا فيلدز ميلبورن، رايان نيكوديموس، و مات داڤيلا – دارو و نتجو الفيلم "البساطة: وثائقي"، اللي كيعرض فكرة العيش البسيط فـ العالم ديال دابا. ف مجالات اخرى. الطياب. فـ الطياب، بعد ما كانو الناس كيديرو الوصفات المعقدة و التقيلة اللي ولات بحال شي قانون فـ "هاوت كوزين"، بانت حركة "نوڤيل كويزين" اللي كتشجع على البساطة و كتستمد الالهام ديالها من المينيماليزم و الفن المفاهيمي. هاد الحركة كتركز على النكهات البسيطة، التقديم الانيق، و الطريقة الساهلة فـ التحضير. هاد الاسلوب كان مشهور بزاف فـ الستينات و السبعينات، ولكن من بعد رجعات "كويزين كلاسيك" كاتسيطر. وخا داكشي، التقنيات اللي قدماتها "نوڤيل كوزين" باقيين كيبانو فـ لكوزينة لعصرية. الموضة. الكاپسول ووردروب "capsule wardrobe" (نقدرو نطرجموها ب "پلاكار د لحوايج صغيوّر") هو مثال على المينيماليزم فـ الموضة. كيتكوّن من شوية ديال الحوايج الاساسية اللي ما كتخرجش من الموضة، وعادة كتكون بلون اولا جوج. هاد النوع ديال اللباس كيتصمم باش يكون خفيف، مرن، وساهل فـ التكيف، و كيقدر الواحد يضيف ليه شي قطع موسمية على حساب الحاجة. الفكرة ديال الكاپسول ووردروب كترجع للسبعينات، وهي من ابتكار مولات بوتيك فـ لندن سميتها سوزي فو. من بعد، فـ الثمانينات، المصممة لميريكانية دونا كاران زادت شهرة هاد الفكرة بعدما صمّمت كوليكسيون مهمة ديال حوايج لخدمة فـ 1985. التواصل العلمي. باش يشرح الاحتباس الحراري للناس اللي ماشي علماء، العالم البريطاني اد هاوكينز ختارع فـ 2018 لبانضات د لمناخ، اللي هو ڭرافيك مافيهش التفاصيل العلمية اولا التقنية، باش الناس العاديين يفهموه ب سهولة. اد هاوكينز قال بلي "العقل ديالنا كيدير التفسير ديال لبانضات بلا ما يفكر فيه". الڭرافيك ديال لبانضات د لمناخ كيشبه ل لوحات ديال الفن الميداني اللوني، حيث كيحيل كلشي ما عدا اللوان باش يوصل الرسالة. الفنان بارنيت نيومان اللي كان من رواد هاد الفن قال بلي راه "كيخلق تصاور اللي الواقع ديالها واضح بوحدو"، و هاوكينز طبق هاد المبدا باش يوصل فكرة التغير المناخي، و شي حد قال بلي الڭرافيك كيستاحق يكون فـ متحف الفن لعصري ولا متحف ڭيتي. واحد المشروع سميتو مشروع تمپستري، اللي هو دمج بين كلمة حرارة "تامپراتشر" temperature و نسيج tapestry "تاپيستري"، كيدير بانضات ديال الصوف بالوان معينة كتمثل درجات الحرارة. هاد البانضات كتوضح الاحتباس الحراري فـ بلايص معينة. اسلوب العيش البسيط. فـ اسلوب العيش البسيط، كيحاول الواحد يستعمل المواد اللي هي ضرورية فقط وما يكثرش فـ الكميات. بزاف ديال المصطلحات طلعات من هاد المفهوم بحال ديكورات بسيطة، عناية بالبشرة بسيطة، ستايل بسيط، اكسسوارات بسيطة، وغيرها. هاد المفاهيم كتدل على ستعمال لحوايج الضرورية بوحدها فـ حياتنا. هادشي كيعاون الواحد يركز على الامور المهمة، يحد من التضياع، و كيختاصر الوقت اللي كيضيع فـ جمع الحاجيات اللي ماشي ضرورية. اسلوب العيش البسيط كيعطي الفرصة باش يستمتع لواحد بالحوايج البسيطة فـ حياتو بلا ما يعيّي راسو فـ الحصول على امور مكلفة بزاف. و ايضا، كيساهم فـ تنظيم الفضاءات اللي كانعيشو فيها.